Pelerinajul istoric cu moaștele Sfântului Dimitrie cel Nou continuă duminică în Protoieria Ilfov Sud. Prima oprire a avut loc la Spitalul "Sfântul Sava" din Pantelimon.
"Este un spital cu dotări moderne la standarde înalte, însă cel mai important este că aici slujesc medici și terapeuți cu devotament, care lucrează cu empatie și compasiune față de pacienți, care cred în Dumnezeu și în misiunea lor", a spus Preasfințitul Părinte Paisie Sinaitul.
Empatia și compasiunea față de boală și suferință, atât de cunoscută și de clamată azi, spune ierarhul, "este de fapt inspirată de credința creștină, de Hristos-Domnul, Cel Care ne-a lăsat ca paradigmă Pilda Samarineanului Milostiv".
"Ai grijă de el (Luca 10, 35), de cel rănit și suferind, este recomandarea Samarineanului Milostiv adresată în Evanghelie. Hristos-Domnul adresează această recomandare fiecăruia dintre noi, iar la sfârșitul pildei ne îndeamnă: Mergi și fă și tu asemenea!", a spus Preasfinția Sa.
"Hristos este Samarineanul Milostiv și tot El este Cel Care, din dragoste față de oameni, a suferit durerea răstignirii și moartea pe Cruce pentru ca pe noi, oamenii, să ne scoată din boala, din suferința și moartea păcatului".
Episcopul vicar patriarhal a încheiat, spunând că "ne rugăm Sf. Cuv. Dimitrie cel Nou și Sf. Sava, ocrotitorul acestui așezământ, să vă ocrotească mereu și să vă dăruiască putere, sănătate și ajutor sfânt".
Din delegația care însoțește racla cu cinstitele moaște fac parte: Episcopul vicar patriarhal Paisie Sinaitul, Arhimandritul Dionisie Constantin, consilier patriarhal pentru Atelierele Institutului Biblic şi de Misiune Ortodoxă al Patriarhiei Române, Protosinghelul Adrian Rogoz de la Catedrala Patriarhală, Ierod. Nicolae Iftimiu, consilier patriarhal și directorul Agenției de știri Basilica, Protoiereul Ioan Bondar, Protopop de Ilfov Sud, și Diaconul Adrian Butuc.
"În Protoieria noastră, Sfântul Cuvios Dimitrie a mai fost adus în urmă cu 77 de ani, mai precis în anul 1947, fiind vreme de secetă severă și foamete. Am găsit consemnat într-o Sfântă Evanghelie a Parohiei Vintilă Vodă din Popeștile Leordeni că, imediat după trecerea moaștelor Sfântului Cuvios Dimitrie, Bunul Dumnezeu a rânduit să plouă abundent și multă mângâiere a primit tot poporul", a declarat Protoiereul Ioan Bondar.
"Noi, preoții și credincioșii, suntem deosebit de bucuroși că îl vom avea pe Sfântul Cuvios Dimitrie cel nou în protopopiatul nostru și ne rugăm să mijlocească la tronul Preasfintei Treimi, să ne binecuvânteze și să ne ajute, așa cum a ajutat pe toți cei care i s-au rugat lui cu evlavie și credință".
Program
În Protoieria Ilfov Sud, moaștele Sfântului Dimitrie cel Nou vor mai fi duse la Parohiile Vintilă Vodă și Vârteju și la Mănăstirile Pasărea, Cernica, unde PS Paisie va oficia Sfânta Liturghie, și la Mănăstirea Samurcășești, unde va fi oficiat Sfântul Maslu.
Pelerinajul cu moaștele Sf. Cuv. Dimitrie cel Nou, ocrotitorul Bucureștilor, este organizat în contextul împlinirii a 250 de ani de la aducerea moaștelor sale la București.
Acest eveniment istoric a fost înscris în Calendarul Ortodox, cu pomenire în data de 13 iulie, iar prima lui sărbătorire va avea loc anul acesta, când la Catedrala Patriarhală din București este prevăzut un program liturgic deosebit și o procesiune cu moaștele sfântului.
Foto credit: Basilica.ro / Mircea Florescu